Germanto kraštovaizdžio draustinis
Germanto kraštovaizdžio draustinis – valstybinis kraštovaizdžio draustinis Vidurio Žemaičių aukštumoje, Telšių rajone, apie 3,5 km į vakarus nuo Telšių. Plotas 923,89 ha. Draustinis įsteigtas 1960 m. rugsėjo 27 d., siekiant išsaugoti Vidurio žemaičių aukštumoms būdingą kraštovaizdį su ežerų kompleksu. Iš pradžių draustinis vadintas landšaftiniu, o nuo 1997 m. – kraštovaizdžio. Draustinyje plyti Džiuginėnų, Pagermantės, Lieplaukės miškai, telkšo Germanto, Ilgio, Durbino ežerai, teka Durbinio, Gėrupio, Stujų, Gelžupio upeliai. 2019 m. draustinio teritorijoje baigti rengti pažintiniai ir dviračių takai: paklota 650 m pažintinių takų su medine danga, 4,7 km pažintinių sutvirtinto grunto pėsčiųjų takų, įrengta beveik 6 km pažintinių takų, skirtų keliauti dviračiais.